User:അനസ് വി പേങ്ങാട്

അനസ് വി പേങ്ങാട്

അക്ഷരങ്ങളുടെ കൂട്ടുകാരൻ. മലപ്പുറം ജില്ലയിലെ ചെറുകാവ് പഞ്ചായത്തിൽ പേങ്ങാട് എന്ന ഗ്രാമമാണ് ജന്മ പ്രദേശം.

നവ മാധ്യമങ്ങളെ കൂട്ട് പിടിച്ച് കൊച്ചു കവിതകളും ചെറുകഥകളും എഴുതാറുണ്ട്. 2009 -ൽ 'ഹൃദയം കവർന്ന റോസാ പുഷ്പങ്ങൾ' എന്ന പേരിൽ പ്രവാചക ചരിത്രം പരിമിതമായ അറിവിൽ കവിതാ രൂപത്തിൽ പുസ്തകമാക്കി.

പേങ്ങാട്, എന്റെ നാട്, രതി വൈകൃതം, ചിതൽ തുടങ്ങിയ കവിതകൾ, അയാളുടെ സ്വപ്ന വഴിയിൽ, അച്ഛനും ഞാനും തുടങ്ങിയ കഥകളും സൃഷ്ടികളിൽ പെടുന്നു.

അമ്മ-ഖദീജ

അച്ഛൻ - മൊയ്തീൻ

ഭാര്യ-- സൗദ,

മക്കൾ - ഗിൽഷ ഫാത്തിമ, ഷഹിൻഷാ, മെഹർഷാ.

അനസ് വി പേങ്ങാട് -

കവിത -ചിതൽ

ചിതലുകൾക്കെന്റെ നന്ദി

എന്റെ കണ്ണുനീരിൽ നനഞ്ഞ

ഓർമ്മകൾ മാത്രം തിന്നു തീർത്തതിന്

എന്റെ മധുര സ്മരണകൾ കൊതിക്കുന്ന

ഉറുമ്പുകളെ പോലെയല്ലവർ

പ്രിയരടർന്ന വേദനയിലിറ്റി വീഴുന്ന

ചുടുകണങ്ങളിൽ മാത്രിമഴഞ്ഞവർ

എന്റെ മോഹച്ചിറകുകൾ വികൃതമാക്കിയില്ല

ഈ കനൽക്കൂടിൽ വെന്ത് പിടയാതെ

ഉയിർത്തെഴുന്നേൽക്കുമെന്നഹങ്കാരത്തെ

അവർ വെറുതെ വിട്ടു

പകരം ഞാനവർക്ക് നൽകിയതോ

എന്നെച്ചതിച്ച് വീണ്ടും ജനിക്കുന്ന

പുളിരസമുള്ള ദുഃഖ സ്മരണകൾ

ഇടറുന്ന ചിന്തകളിൽ വിളറിയ

വെളുത്ത നിറമാണവർക്കിഷ്ടം

നീറിപ്പുകയുന്ന ചിന്തകളുടെ ചുവപ്പും

നാരങ്ങ മിഠായി പോലെ രുചിയുള്ള ഓർമ്മകൾ

എന്നെ തഴയാതെ കൂട്ടിരിക്കുമ്പോൾ

എത് കൂടത്തിലും പതറാതെ ചിരിക്കുന്നനതീ

ചിതലുകളുടെ ഔദാര്യം കൊണ്ട് മാത്രം!

- അനസ് വി പേങ്ങാട്.

🌴🌴🌴🌴🌴🌴🌴🌴

*പേങ്ങാട്* അനസ് വി പേങ്ങാട്

മലപ്പുറം ജില്ലയിലെ ചെറുകാവ് പഞ്ചായത്തിലെ ഒരു ഗ്രാമമാണ് പേങ്ങാട്. മലകളാൽ ചുറ്റപ്പെട്ട, നെൽവയൽ നിറഞ്ഞ, പച്ചപ്പുതപ്പിനാൽ സുന്ദരമായ ഗ്രാമം. ചേർന്ന് നിൽക്കുന്ന തെഞ്ചീരി തൊടി അമ്പലവും പേങ്ങാട് ജുമാ മസ്ജിദും നാടിന്റെ  സംസ്കാരവും ഐക്യവും ഉയർത്തിക്കാണിക്കുന്നു. ഈ രണ്ട് വിശുദ്ധ നിർമ്മിതികളുടേയും മധ്യഭാഗത്ത് ചേലഞ്ചിറ കുളവും. എല്ലാം ചേർത്ത് നിർത്തുന്ന കിഴക്കൻ മലയുടെ താഴ് വര കാണുവാൻ എന്ത് ഭംഗിയാണ്! നാടിന്റെ മറ്റൊരു സവിശേഷത കായിക ഇനങ്ങളോടുള്ള താല്പര്യമാണ്. പ്രത്യേകിച്ച് ഫുട്ബോൾ. കുട്ടികളും യുവാക്കളും മാത്രമല്ല പ്രായമായവർ പോലും നെഞ്ചിലേറ്റിയ വികാരമാണ് ഫുട്ബോൾ. ഇതൊരു ഭ്രമം മാത്രമല്ല, രാഷ്ട്രീയ ഭിന്നതകൾക്കപ്പുറം നാടിന്റെ ഐക്യത്തെ സഹായിക്കുവാൻ ഇത്തരം കൂട്ടായ്മകൾക്ക് സാധ്യമാവുന്നുണ്ട്. പടിഞ്ഞാറൻ കാറ്റിലാടി കളിച്ചിരുന്ന പറങ്കിമാവിൻ തോട്ടങ്ങളും തൊണ്ടപ്പഴങ്ങളും പൂച്ചക്കായകളും നൽകിയത് നയന സുന്ദരക്കാഴ്ച്ചകളായിരുന്നു.എന്നാൽ നാട്ടിൽ വന്ന മാറ്റങ്ങൾ സ്വാഭാവികമായും പേങ്ങാടിനെയും സ്വാധീനിച്ചു. മണ്ണും കരിങ്കൽ പാറകളും കവർന്ന് കിഴക്കൻ മല വികൃതമാക്കപ്പെട്ടു. സ്വർണ്ണ വിത്തുകൾ നൽകിയ നെൽപ്പാടങ്ങൾ, മല കവർന്നെടുത്ത മണ്ണുകളും കല്ലുകളും നിറച്ച് പുതു കെട്ടിടങ്ങളാൽ ഞെരിച്ചമർത്തപ്പെട്ടു.കല്ലും മണ്ണും ചൂഴ്ന്നെടുത്ത് ഇരുഭാഗവും അഗാധഗർത്തത്താൽ വിരൂപമായ, കണ്ണു (മണ്ണ്)നീർ പോലും വറ്റിവരണ്ട മൊട്ടക്കുന്നാണ് ഇന്ന് അവശേഷിക്കുന്നത്. ഓരോ മഴക്കാലത്തും അല്പാല്പമായി ഇടിഞ്ഞു വീഴുന്ന മൺ കുഴി കാണുമ്പോൾ ഭീതിയാണ്. പ്രളയം കവർന്ന ജീവനുകളെ മറക്കാത്തി ടത്തോളം!. കഴിഞ്ഞ തലമുറ അജ്ഞതയാൽ ചെയ്ത പ്രവർത്തി അനുഭവിക്കേണ്ടിവരുന്നത് പുതു തലമുറയാണ്. കുടിനീർ ലഭിക്കാത്തവർ പോലും മഴക്കാലത്തെ ഭയക്കേണ്ട ദുരവസ്ഥ. എങ്കിലും പ്രതീക്ഷയുണ്ട്, ജാതി-മത-രാഷ്ട്രീയ വ്യത്യാസമില്ലാതെ ഏതൊരു വിപത്തിനേയും ഒന്നിച്ച് നേരിട്ട് പൊരുതി തോൽപ്പിക്കുന്ന നാടിന്റെ മക്കളിൽ - ശുഭപ്രതീക്ഷ🙏. 🌳🌳🌳🌳🌳🌳🌳🌳

💧💧💧💧💧💧💧💧
 * എന്റെ നാട്*

അനസ് വി പേങ്ങാട്

അന്നെന്റെ നാട് ഇങ്ങനെയല്ല അന്നെന്റെ നാട് ഇങ്ങനെയല്ല ഇന്നു കാണുന്ന ഈ മൺ കുഴികളെല്ലാം ഹരിത വനത്തിൻ താഴ് വരകളന്ന്

മാവുകൾ പ്ലാവുകൾ കൊന്നകളുണ്ടന്ന് തെച്ചിപ്പഴം പോൽ കായകളുണ്ടന്ന് ചെങ്കതിർ വിടരുന്ന പാടങ്ങളുണ്ടന്ന് മണ്ണിന്റെ മക്കളുടെ കൊയ്ത്തു പാട്ടുണ്ടന്ന്

കുന്നിൻ ചെരിവിലെ കൊച്ചു കൂരയ്ക്കുള്ളിൽ സ്നേഹം വിളമ്പുന്ന അമ്മമാരുണ്ടന്ന് അമ്പിളിമാമനോടിമ്പം പറയുന്ന കൈക്കുഞ്ഞ് മാമുണ്ടു നിർവൃതിയിലന്ന്

അന്നെന്റെ നാട് ഇങ്ങനെയല്ല അന്നെന്റെ നാട് ഇങ്ങനെയല്ല മലയില്ല വയലില്ല കുന്നിൻ ചെരിവില്ല ഇന്നെന്റെ നാട്ടിൽ ഒന്നുമില്ല

നെറ്റിലേക്കൂളിയിട്ടച്ഛനും അമ്മയും കൈക്കുഞ്ഞ് ടാബിനൊരുമ്മ നൽകി കുന്നിൻ മുകളിലെ പഴങ്ങൾ കണ്ടില്ലവർ ഹരിത വർണത്തിൻ വനങ്ങൾ കണ്ടില്ലവർ

അമ്പിളി വെട്ടം അറിയാത്ത ജീവിതം ചുമരുകൾക്കുള്ളിൽ കൊഴിയുന്ന ജീവിതം ചുറ്റുവട്ടങ്ങൾ അറിയാത്ത ജീവിതം നെറ്റിൽ പിടയുന്നു ബാല്യകാലം 💧💧💧💧💧💧💧💧 ലേഖനം - ആ പ്രളയകാലത്ത്...

നിർത്താതെയുള്ള മഴയായിരുന്നു ആ ദിവസങ്ങളിൽ .പാതിരാത്രിയിൽ എപ്പോഴോ ഉണർന്നപ്പോൾ എന്തുകൊണ്ടോ എനിക്ക് ഉറക്കം വന്നില്ല .വെറുതെ വാട്സ് ആപ്പ് എടുത്തു നോക്കിയപ്പോൾ സുഹൃത്ത് ഹബീബിന്റെ ഒരു ശബ്ദ സന്ദേശം കണ്ടു.പൂച്ചാൽ സ്വദേശിയും എന്റെ പ്രിയ സുഹൃത്തുമായ കണ്ണനാരി അസിയും കുടുംബവും മണ്ണിടിഞ്ഞ് വീടിനുള്ളിൽ കുടുങ്ങിക്കിടക്കുകയാണെന്ന ഞെട്ടിക്കുന്ന വാർത്ത ആയിരുന്നു അത്! ഉടനെ സുഹൃത്തുക്കളുമായ് ബസപ്പെട്ടുവെങ്കിലും,അസിയും ഭാര്യയും ഇളയ മകനും ഒരു റൂമിൽ മണ്ണിനടിയിലാണെന്നും സമീപത്തെ മുറിയിൽ ഉറങ്ങിയിരുന്ന മുതിർന്ന 2 കുട്ടികളും രക്ഷപ്പെട്ടുവെന്നും അറിഞ്ഞു.സംഭവ സ്ഥലത്ത് എത്തിയപ്പോൾ ജനങ്ങൾ ഒത്തൊരുമിച്ച് മണ്ണും കല്ലും നീക്കുവാൻ ശ്രമിക്കുന്നതാണ് കാണുവാൻ സാധിച്ചത്. മണിക്കൂറുകൾ കഠിനമായ് ശ്രമിച്ചതിന്റെ ഫലമായി മൂന്നു പേരുടേയും മൃതദേഹങ്ങൾ ലഭിച്ചുവെങ്കിലും അത് കണ്ടു നിൽക്കുവാൻ ഞങ്ങൾക്ക് സാധ്യമല്ലായിരുന്നു. നാടിന്റെ ഓരോ സ്പന്ദനത്തിലും ഞാനുണ്ടെന്നു തന്റെ പ്രവർത്തനങ്ങളിലൂടെ വിളിച്ചു പറയുമായിരുന്ന, നിറപുഞ്ചിരിയുമായ് ഞങ്ങൾക്കിടയിൽ പാറിക്കളിച്ചിരുന്ന അസി ഞങ്ങളിൽ നിന്നു ഏറെ അകലെ മറഞ്ഞു പോയെന്നു വിശ്വസിക്കുവാൻ കഴിയുന്നില്ല... അവിടെ നിന്നു വിങ്ങിയ മനസ്സുമായ് വീട്ടിലേക്കു തിരിച്ച് അൽപ്പസമയത്തിനുള്ളിൽ തന്നെ അടുത്ത ദുരന്തവും കാതുകളിലെത്തി. കഴിഞ്ഞ രാത്രിയെ തോൽപ്പിക്കുന്ന വിധത്തിൽ പെരിങ്ങാവിൽ 9 ജീവനുകൾ മണ്ണിനടിയിൽ അകപ്പെട്ടതായുള്ള നടുക്കുന്ന വാർത്ത! സംഭവസ്ഥലത്ത് സാഗരം പോലെ ജനങ്ങൾ നിറഞ്ഞു നിന്നതിനാൽ ഒന്നും അറിയുവാൻ കഴിയാത്ത സാഹചര്യം. ചാനൽ വാർത്തകളെ ആശ്രയിക്കേണ്ട അവസ്ഥ .ചിലർ രക്ഷപ്പെട്ടുവെന്ന വാർത്തയിൽ ആശ്വസിക്കുമ്പോഴാണ് മണ്ണിനടിയിൽ അകപ്പെട്ട 9 പേരും മരണപ്പെട്ട വാർത്ത കേൾക്കുന്നത്! ചെറുകാവ് പഞ്ചായത്തിനെ, അല്ലെങ്കിൽ മലപ്പുറം ജില്ലയെ, അതുമല്ലെങ്കിൽ കേരളത്തെ തന്നെ നടുക്കിയ ഭീകര ദുരന്തം! രാവിലെ ആദ്യ ദുരന്ത സ്ഥലത്തു നിന്ന് നിറകണ്ണുകളുമായ് വീട്ടിലേക്കു മടങ്ങിയ ബഷീർക്ക ഉൾപ്പെട്ട 9 പേർ. നാടിന്റെ പുരോഗമന പ്രവർത്തനങ്ങളിൽ സജീവ സാനിധ്യമായിരുന്ന ബഷീർക്കയെ പോലെ, നൂറു കൂട്ടം സ്വപ്നങ്ങളും പ്രതീക്ഷകളുമായ് വൈവാഹിക ജീവിതത്തിലേക്കു പ്രവേശിച്ച ആ കല്യാണ പയ്യനെ പോലെ, ഒരു നാടിന്റെ ചലനം തന്നെ നിശ്ചലമാക്കുവാൻ ശേഷിയുണ്ടായിരുന്നു ആ ഭീകര ദുരന്തത്തിന്.ഈ രണ്ട് ദുരന്തവും പേങ്ങാടിനോടു ചേർന്നു നിൽക്കുന്ന പ്രദേശങ്ങളിലാണെന്ന നിലയിൽ ഇവരുടെ വിയോഗം ഞങ്ങൾക്കു അസഹ്യമാണെന്നതിനാൽ തന്നെ ദുഃഖത്തോടെ എഴുതട്ടെ, രണ്ട് ദുരന്തവും പ്രളയജലത്താൽ വീട് നിറഞ്ഞു കവിഞ്ഞതല്ലായിരുന്നു, ജല ശക്തിയാൽ ഭിത്തി തകർന്നു സംഭവിച്ചതുമല്ല.മറിച്ച് പ്രകൃതി ശക്തിയെ തിരിച്ചറിയാതെ ഭൗതിക സൗകര്യത്തിനായ് ഭൗതിക സൗന്ദര്യം നഷ്ടപ്പെടുത്തിയപ്പോൾ അനിവാര്യമായ ദുരന്തം തേടി എത്തിയതാണ്. ഇരുവീടുകളുടേയും പിൻവശം മനോഹരമായ കുന്നിൻ ചെരിവുകളാണ്.എന്നാൽ മണ്ണെടുത്ത് വീടെടുക്കുമ്പോൾ ഇങ്ങനെയൊരു ദുരിതം പ്രതീക്ഷിച്ചിരിക്കില്ല. തങ്ങളുടെ ബന്ധുക്കളുടെ സ്വപ്നങ്ങൾ സാക്ഷാത്ക്കരിക്കുവാൻ സ്വന്തം മോഹങ്ങൾ മറന്നു ജീവിച്ച കുടുംബനാഥർ ഉൾപ്പെട്ട, ഇണയുമൊത്ത് പുതിയൊരു ജീവിതം ആഗ്രഹിച്ച സഹോദരങ്ങൾ ഉൾപ്പെട്ട 12 പേർ ഞങ്ങൾക്കു നഷ്ടമാവുമ്പോൾ ഞാൻ വിശ്വസിക്കുന്നു - അവർ ഞങ്ങളുടെ അനാസ്ഥയിൽ ഞങ്ങൾക്കായ് രക്തസാക്ഷിത്വം വഹിച്ച്, ഞങ്ങളുടെ കണ്ണുതുറപ്പിക്കുക ആയിരുന്നുവെന്ന്... അവശ്യ ഘട്ടത്തിൽ മണ്ണെടുക്കുമ്പോഴും കല്ലെടുക്കുമ്പോഴുംമണ്ണിനെ അറിഞ്ഞ്, പ്രകൃതിയെ അടുത്തറിഞ്ഞ്, കുറ്റബോധത്തോടെ, നിവൃത്തിയില്ലാത്ത സാഹചര്യത്തിൽ മാത്രം വേണ്ടതാണെന്നു ഞങ്ങൾക്കിന്നു ബോധ്യപ്പെട്ടു. അതിനു പക്ഷേ ഞങ്ങൾക്കു വിലപ്പെട്ട 12 ജീവനുകൾ നഷ്ടപ്പെടുത്തേണ്ടി വന്നുവെന്നു ലജ്ജയോടെ ഓർക്കട്ടെ!

അനസ് വി പേങ്ങാട്